Source: http://celamko.blogspot.co.uk/2009_09_06_archive.html
Timestamp: 2017-11-20 05:32:05+00:00

Document:
TV and MEDIA: 09/06/2009 - 09/13/2009
Izraelská vojnová dráma režiséra Samuela Maoza Libanon získala dnes na 66. Medzinárodnom filmovom festivale v Benátkach v konkurencii 25 súťažných filmov Zlatého leva za najlepší film. Dej filmu sa odohráva počas prvých dní izraelského vojenského konfliktu v Libanone v roku 1982 z pohľadu vojakov, ukrývajúcich sa v tanku. O svoju klaustrofobickú skúsenosť sa vďaka osobitným záberom kamery podelia s divákmi. Samuel Maoz nakrútil takmer celý film znútra tanku, aby preniesol na divákov strach, ktorý zažil ako mladý izraelský vojak. Jeho spomienky ho tak traumatizovali, že mu trvalo 25 rokov, kým nazbieral silu na nakrútenie tohto filmu. "Venujem toto ocenenie tisícom ľudí v celom svete, ktorí sa, tak ako ja, vrátili z vojny bezpečne a zdraví," povedal audiencii na dnešnom záverečnom ceremoniáli. Strieborného leva za najlepšiu réžiu dostala režisérka iránskeho pôvodu Shirin Neshatová za snímku Women Without Men (Ženy bez mužov). Film rozpráva o živote štyroch žien v rozličných životných etapách v čase iránskeho prevratu v roku 1953. "Tento film rozpráva ľuďom o tom, ako Irán bojuje, aby našiel demokraciu a hovorí aj k vláde Iránu," uviedla Neshatová na záverečnej slávnosti. "Prosím túto vládu, aby dala ľuďom to, čo by mali mať - základné ľudské práva, slobodu a demokraciu," uviedla so zeleným náramkom na ruke, symbolizujúcim farbu nedávnych pouličných protestov proti prezidentovi Mahmúdovi Ahmadínežádovi. Festivalovú cenu Coppa Volpi pre najlepšieho herca si odniesol Colin Firth z Británie za úlohu diskrétneho profesora, ktorý sa zmieruje so smrťou svojho milenca vo filme A Single Man. Snímka je režisérskym debutom amerického módneho dizajnéra Toma Forda. Ocenenie Coppa Volpi pre najlepšiu herečku udelili dnes Ruske Ksenii Rappoportovej za postavu servírky, ktorá sa na rýchlom rande stretne s bývalým policajtom v čiernom trileri talianskeho režiséra Giuseppeho Capotondiho La Doppia Ora. Porota pod vedením Taiwančana Ang Lee udelila osobitnú cenu poroty romantickej komédii Soul Kitchen, ktorú režíroval nemecký režisér s tureckými koreňmi Fatih Akin. Dej filmu sa krúti okolo reštaurácie a každodenných problémov jej mladého majiteľa, strapatého Nemca gréckeho pôvodu.
Zomrel Willy Ronis
Francúzsky fotograf Willy Ronis, známy najmä zábermi povojnového života v Paríži a Provence, zomrel vo veku 99 rokov. Podľa prezidenta fotografickej agentúry Eyedea Stephana Ledouxa skonal Ronis v sobotu v parížskej nemocnici, kde podstupoval dialýzu. V júli Ronis napriek chatrnému zdraviu navštívil fotografický festival v Arles, kde si prevzal špeciálne ocenenie. Na jeho fotografiách dominovali milenci, akty a zábery parížskych ulíc. Počas kariéry, ktorú začal v tridsiatych rokoch 20. storočia, získal množstvo ocenení.
Slovenská televízia od septembra prináša každý piatok večer na Dvojke obnovené Štúdio Dialóg. Spolu s aktérmi historických udalostí si v konfrontácii so súčasnosťou pripomeniú 20. výročie Novembra 89. V koncipovanej relácii Štúdio Dialóg po 20-tich rokoch tvorcovia relácie využijú aj zaujímavý moment návratov v ukážkach z relácií spred 20-tich rokov s tými istými hosťami prípadne aktuálnymi reakciami na vtedajšie vyjadrenia politikov a občianskych aktivistov. V desiatich reláciách, ktoré bude moderátorsky sprevádzať Katarína Začková – ktorá moderovala niektoré štúdiá Dialóg aj pred 20 rokmi, budú hosťami nielen aktéri spoločenských zmien, ale aj historici, politológovia, vedci a osobnosti. V spoločnom dialógu budú mapovať dvadsaťročné obdobie hľadania demokratickej podoby Slovenska. Cieľom diskusií je pripomenúť si udalosti spred dvadsiatich rokov, vrátiť sa k atmosfére Novembra 89. V prvej časti, ktorú si diváci môžu pozrieť dnes 11. septembra na Dvojke o 22.05 h, bude témou zrušenie informačného embarga a postupnosť krokov pred a tesne po 17. novembri. Hostia v prvej relácii: Anton Popovič Milan Kňažko Eugen Gindl Ján Budaj Peter Weis Fedor Gál Miroslav Kusý
"Nie je to kríza ústavy, iba politikov, ktorí sa nemôžu vyrovnať s tým, že už zaplatili za voľby nejaké peniaze. Ich hlavným argumentom sú zaplatené bilbordy a teraz sa všetci len trasú, aby sa už dostali k dvadsaťkorunáčke za hlas. A pani Paroubková by asi musela opäť otehotnieť, ak sa voľby posunú." Otakar Motejl "Najväčšie obavy mám z toho, čo vyzerá ako priama linka prezidenta Spojených štátov do triedy môjho dieťaťa. Nechcem, aby sa naše školy premenili v akési socialistické hnutia." Brett Curtissová "Na jednej strane ma teší, že pán Trebuľa má azda ešte silnejšie sociálne cítenie ako Matka Tereza a okamžite dokáže pomôcť blížnemu svojmu. Zároveň nechápem, prečo sa z Úradu KSK stal zaopatrovací ústav pre jeho známych, ktorí sa nevedia ináč uživiť. Keby rakúski odborári nepredali Istrobanku, o pani Szelešovej by nikto z nás nepočul a maximálne by mu ako bankárka opäť vyjadrila podporu pri jeho kandidatúre na župana." Milan Béreš „Toto je fakt na hovno, také to obrovské, smradľavé hovno... Čau, ahoj, dovidenia a nespievaj už nikdy v živote.“ Pavol Habera "Väčšina Talianov si vo svojich srdciach želá byť ako ja, vidia sa vo mne aj v mojom správaní. Oni totiž vedia, že Silvio Berlusconi nekradne a nevyužíva svoju moc vo svoj prospech." Silvio Berlusconi „Nebudem komunikovať, je to moje osobné právo, konzultoval som všetky kroky s právnikmi. Mám právo na konzultáciu, mám právo konzultovať, nie vypočúvať tak, ako to napísala tá krava v Pravde. Všetko, čo poviem, zneužijete.“ Profesor Peter Labaš, dekan Lekárskej fakulty Univerzity Komenského „Tí, ktorí spievali internacionálu, ešte možno včera, pravdepodobne tomu nerozumejú. Dalajláma stelesňuje určité hodnoty a Slota, Mečiar, čiastočne aj Fico, sú iná krvná skupina...Verím na zázraky, ale len v limitovanom rozsahu.“ Pál Csáky "„Je v rozpore so sudcovskou etikou, aby sudca podával trestné oznámenie na predsedu súdu alebo na kolegu.“ Helena Kožíková,sudkyňa " Poľskí futbalisti si nezaslúžia hrať na majstrovstvách sveta. Hanba v Maribore. Po takom zápase možno povedať jediné: pffffhgrrrrachhh...“ Poliaci pod vedením Beenhakkera za tri roky odohrali výborný zápas (s Portugalskom v Chorzowe), priemerný (s Belgickom v Bruseli), slabý (s Fínskom v Helsinkách) a beznádejný (s Fínskom v Bydgoszczi). Pre zápas v Maribore však bude potrebné vymyslieť úplne osobitnú kategóriu.“ Gazeta
Z populárnej moderátorky a herečky Ellen DeGeneres sa stáva štvrtá porotkyňa v súťaži American Idol a nahrádza tak Paulu Abdul. "DeGeneres sa posadí vedľa Simona Cowella, Randyho Jacksona a Kary DioGuardi a bude ponúkať svoj vlastný, jedinečný pohľad na uchádzačov o výhru v súťaži," uviedla vo vyhlásení televízia Fox. Päťdesiatjedenročná DeGeneres tak začne svoje účinkovanie v súťaži po konkurzoch, na ktorých sa zúčastnili rôzne celebrity, medzi inými aj Shania Twain, Victoria Beckham, Mary J. Blige, Joe Jonas či Kristin Chenoweth. "Budem mať prácu na deň aj na noc," povedala v stredu DeGeneres pri nakrúcaní svojej talkšou, čím uistila verejnosť, že The Ellen DeGeneres Show bude aj naďalej pokračovať. "Som z toho taká nadšená," dodala. DeGeneres sa priznala, že o jej účinkovaní v súťaži sa uvažovalo už niekoľko týždňov. "Umierala som od túžby povedať to každému," uviedla. "Bolo také ťažké udržať to ako tajomstvo, no nakoniec sme predsa dostali finálny súhlas. Bude to veľká zábava," dodala. Podľa vlastných slov súťaž sleduje pravidelne a plánuje byť hlasom obyčajných ľudí v hľadisku. "Dúfam, že sa trafím do uhla pohľadu bežných ľudí, pretože som rovnaká ako oni," tvrdí DeGeneres. "Nepozerám sa na súťaž kritickým pohľadom producenta," uzavrela. V auguste krátko pred štartom deviatej série Paula Abdul nečakane oznámila, že "so smútkom v srdci" opúšťa populárnu šou, ktorú moderuje Ryan Seacrest. Vysielanie novej série American Idol začne v januári 2010. Informáciu zverejnila internetová stránka http://www.people.com/.
Zakladateľ magazínu Playboy Hugh Hefner sa rozhodol po jedenástich rokoch oddeleného života rozviesť so svojou druhou manželkou. S bývalou playmate Kimberly Conrad sa oženil v júli 1989, o deväť rokov neskôr už žili oddelene, no naďalej boli manželmi. Ako dôvod rozvodu 83-ročný Hefner uviedol neprekonateľné rozdiely. Štyridsaťsedemročná Conrad je matkou dvoch zo štyroch Hefnerových detí. Ako uviedol pre magazín People, je podľa neho veľmi nepravdepodobné, že by sa rozhodol ísť opäť pred oltár. "Ale všetko je možné," dodal. V súčasnosti randí s 23-ročnou Crystal Harris a 19-ročnými dvojičkami Karissou a Kristinou Shannon. O rozvod sa rozhodol požiadať po tom, ako ho Conrad zažalovala, pretože jej údajne dlží päť miliónov amerických dolárov (asi 3,44 milióna eur) z predaja ich spoločného domu. On však poprel, že by manželke dlhoval akékoľvek peniaze a dodal, že jej ročne platí 250-tisíc dolárov (asi 172-tisíc eur), čo bolo súčasťou ich predmanželskej zmluvy. "Chcel som sa rozviesť, keď sme prestali spolu žiť, ona to však nechcela kvôli našim chlapcom," vysvetlil Hefner. Turecká vojenská polícia oslobodila deväť žien, ktoré viac ako dva mesiace zadržiavali vo vile na predmestí Istanbulu. Nalákali ich tam pod zámienkou, že sa budú zúčastňovať na reality show typu Big Brother, v rámci ktorej ich budú vo vile bez prestania natáčať kamery. Miesto toho ich páchatelia potajomky fotografovali a ich nahé snímky predávali na internete. O prípade informovali vo štvrtok turecké médiá. Policajný zásah, ktorý sa uskutočnil v pondelok, je stále opradený rúškom tajomstva. Podľa tlačovej agentúry Dogan mu predchádzali oznámenia rodín zajatých dievčat, ktoré sa na nich nevedeli nakontaktovať. Podľa štvrtkového vydania denníka HaberTürk však záchrannú akciu spustil telefonát jedného z dievčat, ktorému sa podarilo na chvíľu zmocniť mobilu a zavolať na políciu. Najmladšie zo zajatých dievčat malo podľa HaberTürk len 15 rokov. Účastníčky falošnej reality show, ktoré najprv prešli fingovaným výberovým kolom, po krátkom čase podľa tureckých médií zistili, že ide o podvod. Nevedeli však zjednať nápravu, keďže ich väznitelia sa postarali o to, aby ich čo najviac odrezali od sveta - vo vile neboli žiadne telefóny, bola izolovaná od okolia a nedalo sa z nej vyjsť. Ženy navyše museli podpísať zmluvu s falošnou produkčnou spoločnosťou, v ktorej sa zaväzujú, že ak opustia vilu pred skončením súťaže, budú musieť zaplatiť vysokú pokutu.
Dve podozrivé policajtky, ktoré vo februári údajne zneužili fotografiu zbitej speváčky Rihanny a poskytli ju novinárom na zverejnenie, dočasne suspendovali. Informoval o tom magazín The New York Enterprise Report. Ak sa im dokáže vina, budú čeliť disciplinárnemu konaniu a pokute za nepovolenú identifikáciu obete domáceho násilia. Americký r'n'b spevák Chris Brown, ktorý vo februári zaútočil na svoju vtedajšiu priateľku Rihannu, dostal za svoj čin päťročnú podmienku, 180 dní verejnoprospešných prác a musí tiež absolvovať ročný program o rodovo podmienenom násilí. Dvadsaťročný spevák zaútočil na Rihannu 8. februára v aute. Napadnutie malo byť vyvrcholením hádky po tom, ako si 21-ročná speváčka v Brownovom telefóne prečítala správu od inej ženy. Rihanna musela v ten večer pre zranenia zrušiť plánované vystúpenie na ceremoniáli udeľovania hudobných cien Grammy. Brown sa jej neskôr za útok a vyhrážanie verejne ospravedlnil a žiadal o odpustenie. Podľa súdnych spisov Brown zaútočil na Rihannu ešte dva razy. Prvý útok sa údajne stal v Európe tri mesiace pred februárovým napadnutím. Dvojica sa pohádala, Rihanna vraj dala Brownovi facku a ten ju hodil o stenu. K ďalšiemu útoku prišlo tri týždne pred februárovým incidentom. Pár sa viezol v aute, z ktorého Brown vystúpil a rozbil okná. Nikto nebol zranený. Ani jeden z útokov neriešila polícia, informovali súdne spisy. Informáciu zverejnila webová stránka angryape.com.
Utajované informácie o pondelkovom záhadnom zmiznutí izraelského premiéra Benjamina Netanjahua pobúrili médiá v židovskom štáte. Tie odmietajú akceptovať "lživú" kampaň, ktorá celú akcia sprevádzala, narážajúc najmä na stanoviská kancelárie premiéra. Izraelské noviny vo štvrtok vychádzali na prvých stránkach s palcovými titulkami, v ktorých Netanjahua nazývali klamárom a postup jeho kancelárie označili za fiasko. Tá v stredu síce informovala, že premiér bol na utajenom armádnom zariadení na území krajiny, no pravdepodobnejšou sa javí jeho tajná zahraničná cesta. Tieto informácie však oficiálne miesta odmietajú komentovať. Médiá v židovskom štáte už tri dni špekulujú, čo sa skrýva za Netanjahuovým pondelkovým záhadným zmiznutím. Podľa niektorých zdrojov premiér navštívil sídlo tamojšej tajnej služby Mossad. Pravdepodobnejšia však vyzerá byť verzia o návšteve Ruska, ktoré sa už pred rokmi zaviazalo dodávať zbrane pre Irán a Sýriu. Netanjahu tak údajne chcel nadviazať na výzvu prezidenta Šimona Peresa, ktorý počas nedávnej návštevy krajiny požiadal prezidenta Medvedeva, aby Rusi tieto krajiny vojensky a materiálne nepodporovali. Jeruzalem sa o ukončenie kontaktov tohto druhu medzi arabskými krajinami a Moskvou snaží už dlhé roky.
Komando NATO v stredu vyslobodilo z rúk Talibanu britského reportéra novín New York Times, Stephena Farrella. Druhý zajatec militantov, ktorým bol afganský žurnalista a tlmočník Sultán Munadí, však pri prestrelke zahynul. Združenie afganských novinárov v dnešnom vyhlásení viní medzinárodné sily zo spustenia vojenskej operácie bez toho, aby sa predtým vyčerpali iné možnosti. Spolok žurnalistov kritizuje vojakov NATO tiež za to, že Munadího telo nechali na mieste zásahu. Sobotňajší unos oboch mužov príslušníkmi Talibanu novinári odsúdili. Farrella a Munadího uniesli v provincii Kundúz, keď chceli navštíviť miesto vzdušného útoku síl Severoatlantickej aliancie.
Slovenská televízia vyhlásila ďalší ročník pesničkovej súťaže Eurovision Song Contest 2010. Organizátori zmenili jednu zo základných podmienok, a to možnosť použiť anglický jazyk v refréne samotnej skladby. Ostatné kritériá pre piesne ostávajú nezmenené. Autori môžu prihlásiť viac skladieb, interpret sa môže prezentovať len jednou. Autori a interpreti musia mať slovenské občianstvo. Výnimkou sú neautorské zložky, ako je producent alebo manažér. Pieseň nesmie byť zverejnená pred 1. októbrom 2009 a nesmie byť dlhšia ako tri minúty. Domáci skladatelia a interpreti môžu svoje diela prihlásiť do 31. októbra 2009. Slovensko sa Eurovision Song Contest zúčastní po druhý raz po desaťročnej odmlke. Medzinárodné kolo Eurovision Song Contest 2010 sa bude konať vo Fornebu Arene v južnej časti Osla. Nórsko tak bude hostiť veľké finále po tom, ako naposledy vyhral Alexander Rybak s piesňou Fairytale. Semifinálové kolá budú 25. a 27. mája 2010, samotné finále 29. mája 2010. Európska vysielacia únia (EBU), ktorá 55. ročník organizuje, vyhlásila, že v najbližšom období urobí všetko preto, aby sa do súťaže vrátilo Rakúsko, Taliansko a Monako. Nórsky minister kultúry Trond Giske už stihol odsúhlasiť rozpočet vo výške 17 miliónov eur. Je to menej než do programu minulý rok investovala Moskva, ale viac ako bol rozpočet v roku 2007 v Helsinkách. Slovenská televízia plánuje priame prenosy vysielať od januára do začiatku marca budúceho roku.
Zomrel Ivan Petrovický
Dnes ráno zomrel v Bratislave vo veku 76 rokov divadelný a filmový režisér Ivan Petrovický, bývalý riaditeľ vtedajšieho Divadla SNP (DSNP) v Martine, Slovenského národného divadla (SND) a DAB v Nitre. Narodil sa 13. júna 1933 v Žiline. V roku 1957 absolvoval štúdium réžie na VŠMU v Bratislave. V roku 1957 začínal ako režisér v Divadle Jozefa Gregora Tajovského vo Zvolene. V rokoch 1958-1987 pôsobil v DSNP v Martine, najprv ako režisér, od roku 1978 ako jeho riaditeľ. Od 1. októbra 1987 do 18. januára 1990 pôsobil Ivan Petrovický ako riaditeľ SND v Bratislave a v rokoch 1990-1994 bol riaditeľom Divadla Andreja Bagara (DAB) v Nitre. Od konca 50. a začiatku 60. rokov 20. storočia smeroval Ivan Petrovický k tvorivej scénickej univerzálnosti. Prednosťami jeho režijnej práce boli rešpektovanie špecifického dramatického textu a zachovanie jeho poetiky. Neustále hľadal a experimentoval a v konfrontácii s objavnou dramaturgiou formoval vlastnú poetiku. Zaujal najmä inscenáciou Klamára Lélia, Figarovou svadbou, hrou Sváko Maroje. Originálnym spôsobom sa vyrovnával aj so súčasnou domácou dramatikou (napríklad Právo na omyl, Kráľovná noci v kamennom mori). Petrovického režijné vrcholy tvorili inscenácie hier v období začiatkov 90. rokov 20. storočia: Amadeus, Eniki, beniki ..., kde najmä v poslednej využil možnosti skrytej réžie. Od roku 1969 pravidelne spolupracoval s televíziou. Režíroval inscenácie modernej svetovej dramatiky (Aristokrati, Hranice únavy, Umenie komédie), televízne inscenácie hier a dramatizácie prozaických predlôh slovenskej kritickorealistickej a medzivojnovej literatúry (Štyri svadby na jednom pohrebe, Ivko a jeho mať...), hry zo súčasnej slovenskej dramatiky a z klasickej svetovej drámy. Ivan Petrovický je autorom scenára a režisér dvojdielnej televíznej inscenácie Najkrajšie roky života (1977). Jeho režijná filmografia sa ďalej skladá z viacerých televíznych filmov, napríklad Z kapsy rozprávkara, Dlhý, široký, bystrozraký, Ako premôcť vodníka, Princezná v ježovej koži, Havran, Zbytočné trápenia, V očakávaní. Režíroval aj televízne seriály: Chlap v dome, Rozprávky pätnástich sestier. ZDROJE: Encyklopédia dramatických umení Slovenska. Bratislava. SAV 1990, www.fdb.cz, http://www.csfd.cz/
THE WORLD FILM FESTIVAL – MONTRÉAL 2009
THE WORLD FILM FESTIVAL –
Na Medzinárodnom festivale svetových filmov v Montreale už poznajú víťazné snímky. Francúzsky režisér rómskeho pôvodu Tony Gatlif, ktorý nakrútil napríklad filmy Exil (2004) či Gádžo dilo (1997), získal za svoj film Korkoro (Freedom) Grand prix des Americas. Snímka o cigánskej rodine v období druhej svetovej vojny zaujala aj publikum, ktoré ju zvolilo za Najobľúbenejší film festivalu, a ekumenickú porotu, ktorá jej udelila Špeciálne uznanie. Špeciálnu cenu poroty si odniesol čínsky filmár Wang Quan'an za Weaving Girl, ktorý dostal aj cenu kritiky FIPRESCI. Titul Najlepší režisér získal Japonec Kichitaro Negishi, ktorý do Montrealu priniesol svoju novinku Viyon no tsuma (Villon's Wife). V kategórii Najlepšia herečka zažiarila Marie Leuenberger za výkon v romantickej komédii Die Standesbeamtin (Will You Marry Us?). V kategórii Najlepší herec si cenu odniesol Cyron Melville z Dánska, ktorý porotu zaujal hereckým umením v dráme Vanvittig forelsket (Love and Rage). Za najlepší scenár zvolili ten k filmu Je suis heureux que ma mere soit vivante, ktorý napísal Alain Le Henry. V kategórii Najlepší umelecký príspevok zvíťazil srbský režisér Srdjan Dragojevic za srbsko-bosniansko-bulharskú snímku Sveti Georgije ubiva azdahu (Saint George Shoots the Dragon). Cenu za inováciu si odniesol Iránec Mohsen Amiryoussefi za Atashkar (Fire Keeper). V bloku krátkych filmov bol úspešný americký film Pigeon Impossible od Lucasa Martella, ktorý si odniesol Hlavnú cenu, a švédsky Attached to you (Fäst vid dig) trojice Carin Bräck, Cecilia Actis a Mia Hulterstam, ktorý získal Cenu poroty. V Montreale odovzdali aj ceny za Najlepší prvý hraný film roku 2009. Zlatý Zenith získala Sophie Laloy za francúzsku snímku Je te mangerai (You Will Be Mine), striebornú cenu Mohammadreza Vatandoost za iránsky film When the Lemons Turned Yellow a bronzovú štvorica Cristina Franco, Jorge Alejandro Fegan; Diego Coral López, Nataly Valencia za ekvádorský Los Canallas. O oceneniach rozhodovali aj diváci. Najobľúbenejšou snímkou sa stala Korkoro Tonyho Gatlifa, najobľúbenejším kanadským filmom tohto roka je A Cargo to Africa Rogera Cantina. Cenu Glaubera Rochu za najlepší latinskoamerický film si odniesol Daniel Bustamante za argentínsku snímku Andrés Nos Quiere Dormir la Siesta (Andrés Doesn't Want To Take a Siesta). Spomedzi dokumentov verejnosť vybrala The Main Thing Is To Stay Alive (L'imporant C'est De Rester Vivant) v réžii Roshane Saidnattar. Kanadská snímka Surmenage od Alexandra Leblanca a Benoîta Bourbonnaisa je podľa publika najlepším kanadským krátkym filmom. Ekumenická porota ocenila nemeckú snímku Ceasefire (Waffenstillstand) Lancelota von Nasa. Špeciálne uznanie získal Tony Gatlif za Korkoro. Špeciálne ceny za výnimočný prínos kinematografii si odniesol kanadský herec Pierre Lebeau a Gu Jun z Číny, tvorca dokumentov týkajúcich sa minuloročných letných olympijských hier v Pekingu Zhu meng a The Everlasting Flame: Beijing 2008. Medzinárodný filmový festival v Montreale sa konal od 27. augusta do 7. septembra.
Na Medzinárodnom filmovom festivale Cinematik premietnu 122 filmov. Jedenásť celovečerných hraných snímok pochádza z dielne najlepších európskych filmárov a do hlavnej súťaže ich vybralo 15 mladých európskych kritikov. Filmový program si budú môcť návštevníci piešťanského festivalu vychutnať v Dome umenia, Kine Fontána, Kine Klub a Kinematografe, videoprojekcie im ponúknu v Kursalone a Cinematik Bare. Na festival prídu osobne uviesť filmy aj niektorí tvorcovia. Britský režisér Peter Strickland sa so svojím celovečerným hraným debutom Katalin Varga (2009) uchádza o hlavnú cenu Cinematiku Meeting Point Europe. Do Piešťan príde uviesť tiež svoje krátke filmy, ale aj dokument o nakrúcaní snímky Katalin Varga, ktorý doplní živým komentárom. Strickland režíroval tiež upútavku Cinematiku, ktorá je tematicky zameraná na vlkolakov - hlavných hrdinov nesúťažnej sekcie Za hranicou kultu. Z Maďarska, kde v súčasnosti žije aj Strickland, pricestuje na Cinematik aj režisér György Pálfi, ktorý sa na Slovensku preslávil filmom Taxidermia (2006) a tentoraz predstaví novú snímku Nem vagyok a barátod (Nie som tvoj kamarát; 2009). Filmy zo sekcie Rusko pod lupou prídu do Piešťan uviesť režisérky Elena Drumova a Nataša Merkulova či režisér Mark Rasskazov a ďalší. Cinematik sa začne 10. septembra, už v stredu 9. septembra večer ho však otvorí francúzsky film v réžii Christopha Barratiera Paríž 36, ktorý získal päť nominácií na francúzsku filmovú cenu Cézar. Na záverečnom ceremoniáli odovzdajú ocenenia a premietnu nový slovenský dokument Osadné v réžii Marka Škopa. O víťazovi súťažnej sekcie Meeting Point Europe je už rozhodnuté. Názov najlepšieho filmu však organizátori zverejnia až počas slávnostného ukončenia festivalu. Víťaz sa skrýva medzi jedenástimi snímkami, ktoré získali najväčší počet bodov od mladých európskych kritikov. Ide o medzinárodne významné filmy ako Valčík s Bašírom, Milionár z chatrče, Medzi stenami, Katalin Varga, Gomora, Hlad, Baader Meinhof Komplex, Buď šťastná!, Aquele Querido Mes de Agosto (Milovaný mesiac august), Üç maymun (Tri opice) a Il y a longtemps que je t'aime (Milujem ťa tak dlho). Nesúťažné sekcie sú zamerané na svetovú i domácu filmovú tvorbu. Slovenské filmy dostanú priestor v sekcii Čo dom dal, v zvláštnych blokoch premietnu krátke snímky študentov Akadémie umení v Banskej Bystrici i VŠMU v Bratislave. Štvrtý ročník Cinematiku ponúkne aj osem filmov francúzskeho filmára Françoisa Ozona vrátane jeho najnovšieho diela Ricky (2009). Zároveň v Piešťanoch predstavia tvorbu Ondreja Rudavského, ktorý žne v USA úspechy za filmy a videoklipy. Súčasné slovenské filmy uvedú v sekcii Čo dom dal, svedectvo o dnešnom svete ponúkne sekcia DoKma: La vida loca. Divácky úspešné filmy, ktoré získali aj medzinárodné ocenenia, môžu návštevníci festivalu nájsť v sekcii Hore dolu prúdom. V tejto sekcii si môžu pozrieť Hranice ovládania Jima Jarmuscha či District 9, ktorý vznikol v koprodukcii Južnej Afriky a Nového Zélandu. Práve na Cinematiku si môžu pozrieť aj päť najlepších filmov, ktoré sa dostali v prvom polroku 2009 do slovenskej kinodistribúcie. Ide o snímky Núdzový východ (2008), Dvanásť (2007), Paranoid Park (2007), Tokio! (2008) a Po svadbe (2006). Súčasťou festivalu sú aj sprievodné podujatia ako koncerty, semináre, prednášky, výstava a tradičný tenisový turnaj. © 2009, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.
Národná rada SR posunula do 2. čítania návrh novely zákona o vysielaní a retransmisii. Internetové televízie a požičovne budú podľa nej podliehať Rade pre vysielanie a retransmisiu (RVR), ktorá môže sankcionovať audiovizuálne médiá. Na vysielanie nebudú potrebovať licenciu ako bežné televízie, licenčnej rade však budú musieť vysielanie oznámiť. Aj na internete potom budú musieť označovať program piktogramom s vekom diváka, pre ktorého je vhodný. Novela upravuje aj podmienky reklamy a krátkeho spravodajstva. Minister kultúry Marek Maďarič v pléne tvrdil, že novelou Slovensko preberá smernicu Európskej únie, ktorú musí previesť do svojho práva do 19. decembra. Smernica hovorí všeobecne o regulácii internetového vysielania, štáty však môžu nájsť vlastnú podobu, pokiaľ rešpektuje právo EÚ. SR išla nad rámec toho, čo európska smernica prikazuje. Ide o jednotné označovanie v záujme ochrany maloletých, alebo povinnosť internetových televízii dodržiavať volebné moratórium. Poslanec za SDKÚ-DS Pavol Frešo novelu navrhoval dopracovať, poslanci s tým nesúhlasili. Jeho kolegyňa Magdaléna Vašášaryová tvrdila, že novela, ktorou SR preberá smernicu Európskej únie, nevyužíva všetky možnosti, ktoré jej poskytuje. Ministerstvo kultúry navrhuje účinnosť zákona od 1. decembra. Proti novele sa už skôr postavilo v hromadnej pripomienke vyše 600 ľudí, vláda ich námietky neakceptovala. Podľa signatárov pripomienky je kontrola internetových televízií Radou pre vysielanie a retransmisiu neodôvodneným zásahom do slobody šírenia informácií. Regulácia rozhlasového a televízneho vysielania má podľa pripomienky význam v obmedzenom počte frekvencií na terestrické vysielanie, ktoré možno poskytnúť vysielateľom na základe licencií. V prípade internetu takéto obmedzenie neexistuje, vysielať môže neobmedzený počet vysielateľov. Poslanci dnes súhlasili aj s trinástimi návrhmi ministra financií Jána Počiatka a posunuli ich do 2. čítania. Ide napríklad o vládny návrh zákona o platobných službách, návrh zákona o orgánoch štátnej správy v oblasti daní a poplatkov, vládny návrh o medzinárodnej pomoci pri vymáhaní niektorých finančných pohľadávok a ďalšie normy.
Je tu čas zemiakových brigád
Základná organizácia odborového zväzu masmédií
Slovenská televízia, Mlynská dolina, 845 45 Bratislava
Vážený pán Mgr. Jiří Hubička, Odborový svaz Media
nám. Wistona Churchilla 2 ,113 59 Praha 3,Česká republika
ako predsedníčka Základnej organizácie odborového zväzu masmédií (ZO OZM) v Slovenskej televízii, dovoľujem si v mene jej členov vyjadriť údiv nad otvoreným listom , ktorý OS Media adresovalo členom Rady ČTK a ktorý je ostro zameraný proti zvoleniu Ing. Radima Hrehu do funkcie generálneho riaditeľa Českej tlačovej agentúry (ČTK). V tomto liste sa okrem iného odvolávate na "manažérské selhání" Ing. Radima Hrehu v Slovenskej televízii (STV) a "výrazné zhoršení finanční situace" v STV pod jeho vedením. Dovoľujeme si Vás upozorniť, že tieto informácie nie sú pravdivé. Radim Hreha sa stal generálnym riaditeľom STV po rokoch jej totálnej personálnej, ekonomickej programovej a dovolím si tvrdiť i vzťahovo - etickej devastácii pod vedením Richarda Rybníčka ako generálneho riaditeľa STV a Miroslava Kollára najskôr ako člena a neskôr ako predsedu Rady STV. Práve toto a nie iné zatiahlo STV do takého marazmu, z ktorého sa dodnes nedokáže celkom spamätať. U Vás v Českej republike sa asi málo vedelo o prepúšťaní 1200 zamestnancov verejnoprávnej televízie alebo ste sa o tom, aké sú to potrebné pre kroky pre STV dočítali na stránkach denníka Sme pod vedením M. Šimečku v článkoch redaktorky Mirky Kernovej a možno preto Váš odborový zväz neprejavil záujem o náš názor a nevyslovil čo i len náznak solidarity. Dnes sa vyjadrujete k pôsobeniu Radima Hrehu na poste STV bez toho, aby ste nás ako partnerskú odborovú organizáciu oslovili a overili si pravdivosť údajov, ktoré uvádzate v otvorenom liste. Preto si dovoľujeme upriamiť Vašu pozornosť na domovskú web- stránku STV, kde nájdete potrebné informácie k hospodáreniu v roku 2007 (napr. Stanovisko dozornej komisie Rady STV zo dňa 3. apríla 2008 k účtovnej uzávierke k 31. 12. 2007). Ing. Radim Hreha ako generálny riaditeľ ukončil obdobie nekomunikácie, porušovania pracovno- právnych predpisov, ignorovanie inšpektorátu práce, začal znovu zavádzať štandardné riadiace mechanizmy, zastrašovaním narušenú pracovnú morálku a kolegiálne vzťahy. Začala sa výroba a vysielanie programov s súlade s požiadavkami Zákona o STV. Radim Hreha v pozícii generálneho riaditeľa STV komunikoval s odbormi a snažil sa o nápravu vzťahov aj rešpektovaním kolektívnej zmluvy, čo v rybníčkovom období nebolo a spory o jej dodržiavanie sa vtedy riešili až na Najvyššom súde SR. Značné finančné prostriedky v STV sa usporili aj tým, že boli dohodnuté iné právne postupy v súdnych kauzách. Treba oceniť i to, že Radim Hreha nepodľahol tlakom o mimosúdnu dohodu v najväčšej kauze STV s firmou Beta, kde išlo o stámilióny korún. V mene členov ZO OZM STV chcem zdôrazniť, že Ing. Radim Hreha sa nedopustil žiadneho "manažérskeho zlyhania". Naopak, svojim pôsobením si rýchlo získal prirodzenú autoritu a rešpekt a to aj u dlhoročných zamestnancov televízie, ktorí už zažili veľa riaditeľov a ich manažérskych postupov. Odvolanie Ing. Radima Hrehu z funkcie generálneho riaditeľa STV v decembri 2007 sme neiniciovali a ani nepodporovali. Z nášho pohľadu k tomu neboli žiadne racionálne dôvody. V mene členov ZO OZM v STV sa dôrazne ohradzujem voči spôsobu ako v otvorenom liste zo dňa 4. septembra 2009 hodnotíte pôsobenie Radima Hrehu v Slovenskej televízii.dr.
Mgr. Art. Gabriela Goliašová, predsedníčka ZO OZM v STV
1. Česko Slovenská SuperStar –Markíza, 20.1 %, 44.7 % ; 2. TELEVÍZNE NOVINY -Markíza ; 3. Modré z neba- Markíza ; 4 .Aj múdry schybí - Markíza ; 5. *DNES -Markíza ; 6. *NOVINY TV JOJ -TV JOJ ; 7. Kvalifikácia na MS vo futbale 2010: Slovensko-Česko_II. polčas -Jednotka ; 8. Ordinácia v ružovej záhrade III. -Markíza ; 9. *Športové noviny -Markíza ; 10. Ordinácia v ružovej záhrade III.- Markíza ; 11. Ordinácia v ružovej záhrade III.- Markíza ; 12. Kvalifikácia na MS vo futbale 2010: Slovensko-Česko_I.polčas –Jednotka ; 13. *ŠPORT -TV JOJ ; 14. Ordinácia v ružovej záhrade III. –Markíza; 15. *NAJLEPŠIE POČASIE -TV JOJ ; 16. Smotánka- Markíza ; 17. Odsúdené -TV JOJ ;18. *Počasie -Markíza ; 19. V mene kráľa- Markíza ; 21. Jánošík I. -TV JOJ
Mediálna spoločnosť Central European Media Enterprises Ltd (CME) plánuje predaj dlhopisov v hodnote približne 150 mil. eur s prioritným splácaním voči iným záväzkom. Spoločnosť o tom informovala v pondelok. Pôjde o priamy predaj dlhopisov inštitucionálnym investorom. Televízna spoločnosť vo zverejnenej správe uviedla, že príjem z predaja dlhopisov sa použije na splatenie úveru od Európskej banky pre obnovu a rozvoj a na spätné odkúpenie nesplatených dlhopisov s prioritným splácaním, ktorých termín splatnosti je v roku 2012, ale aj na vyrovnanie iných záväzkov.CME prevádzkuje televízne stanice v siedmich krajinách strednej a východnej Európy s celkovým dosahom zhruba 97 mil. divákov. Televízne stanice prevádzkuje v Chorvátsku, v ČR, v Rumunsku, v Slovinsku, na Ukrajine, v Bulharsku a na Slovensku. Spoločnosť Central European Media Enterprises Ltd. v júli 2007 odkúpila 20 % v TV Markíza od spoločnosti Media Invest, spol. s r.o. Podľa zverejnených informácií CME, celková kúpna cena podielu bola 1,9 mld. Sk. CME informovala, že touto transakciou sa stala 100-percentným vlastníkom spoločnosti Markíza - Slovakia, spol. s r.o., ktorá je prevádzkovateľom licencie na vysielanie TV Markíza.
K obsadeniu amerického seriálu 24 (2001) sa v ôsmej sérii pridá trojica hercov. Prvý z nich, Rami Malek, má skúsenosti s účinkovaním v seriáloch Ženy z rodu Gilmorovcov (2000) či Rodinná vojna (2005). Tento americký herec s egyptskými koreňmi si zahral aj v snímkach Noc v múzeu (2006) a Noc v múzeu 2 (2009). Dvadsaťšesťročný Julian Morris je známy najmä vďaka hlavnej úlohe v snímke Cry_Wolf (2005). Objavil sa aj vo filme Valkýra (2008) po boku Toma Cruisa. Trojicu uzatvára Hrach Titizian, pre ktorého to bude prvá väčšia úloha. Seriál 24 s Kieferom Sutherlandom v hlavnej úlohe má za sebou sedem sérií, pričom každá z nich má 24 častí. Každá epizóda tvorí jednu hodinu z deja, teda jedna séria je jeden deň, počas ktorého hlavní hrdinovia zachraňujú pred hrozbami svet. Ôsmy, podľa špekulácií aj posledný, deň sa na americké obrazovky v premiére dostane 17. januára. Informácie zverejnila internetová stránka Aceshowbiz.com.
Sudánsku novinárku, ktorú začiatkom júla zatkla polícia v jednej z chartúmskych reštaurácií za nevhodné obliekanie, prepustili v utorok z väzenia. Lubná Ahmad al-Husajnová z denníka al-Saháfa, ktorá sa previnila tým, že mala na sebe oblečené nohavice, tak strávila za mrežami len jediný deň, hoci pôvodne ju mali väzniť mesiac. Informoval o tom Sudánsky zväz novinárov. Zväz sa sám o prepustenie pričinil tým, že za novinárku zaplatil pokutu, ktorú ona sama predtým zaplatiť odmietla a vyhlásila, že radšej pôjde do väzenia. Al-Husajnovú, ktorá spolupracuje s mediálnym oddelením Misie OSN v Sudáne, zatkli 3. júla v Chartúme spolu s ďalšími 12 ženami, ktoré boli rovnako ako ona "nevhodne oblečené" - mali nohavice. Al-Husajnová pritom vždy nosí na hlave predpísaný hidžáb. Novinárka tvrdí, že niektoré zo zatknutých žien boli "južanky", teda obyvateľky sudánskeho animistického a kresťanského juhu, kde neplatí islamské právo ako na moslimskom severe.
Venezuelskí predstavitelia v utorok pokračovali vo svojom úsilí o "demokratizáciu" mediálnej oblasti a nepriamo oznámili plány zatvoriť ďalších 29 rozhlasových staníc. K takémuto kroku došlo potom, čo už v auguste zatvorili 34 staníc pre "zneužívanie" slobody prejavu. "Skontrolovali sme nahrávky z 29 staníc. V nadchádzajúcich dňoch oznámime výsledky," povedal riaditeľ národného telekomunikačného regulátora Conatel. "Nie je to žiadne prekvapenie. Nemali by však podceňovať silu ľudského hnevu," reagoval Alonso Moleiro, viceprezident venezuelskej asociácie novinárov. Ako dodal, tlak verejnosti, ktorý je pokojný a v medziach zákona, môže spolu s medzinárodným tlakom prinútiť vládu veci prehodnotiť. "Nik nie je nedotknuteľný," varoval Moleiro. V snahe dostať pod kontrolu médiá v krajine nariadila venezuelská vláda 1. augusta zatvorenie 34 rozhlasových staníc. "Keď dostanú od Conatelu nariadenie, budú musieť ukončiť vysielanie," uviedol vtedy Diosdado Cabello, riaditeľ národného telekomunikačného regulátora a tiež minister verejných prác v ľavicovej vláde prezidenta Huga Cháveza. Zároveň varoval, že podobný osud môže postihnúť aj ďalšie stanice. Venezuela má okolo 240 rozhlasových staníc, ktoré sú spolu s ostatnými médiami pod stálym tlakom Chávezovej vlády. Prezidenta opakovane kritizujú organizácie na ochranu ľudských práv ako Human Rights Watch (HRW) a vyčítajú mu cenzúru a zneužívanie moci. Podľa kontroverzného lídra naopak opatrenia obmedzujúce vysielacie práva rádií a televízie povedú k "demokratizácii komunikačných médií a zabezpečia skutočnú slobodu slova". HRW však trvá na tom, že kroky vlády "zredukujú možnosti kritikov vlády, aby vyjadrili svoj názor a vážne obmedzia slobodu vyjadrenia vo Venezuele".
Pokutu 33 000 eur za porušenie ľudskej dôstojnosti v príspevku Dobodaná žena v programe Dnes z 30. marca 2009 má zaplatiť spoločnosť Markíza-Slovakia. Rozhodla o tom na dnešnom rokovaní Rada pre vysielanie a retransmisiu. Markíze udelila aj ďalšiu pokutu 10 000 eur za skrytú reklamu v markizáckych Televíznych novinách zo 17. marca tohto roka, keď odvysielala upútavku na Mimoriadnu reláciu Na telo. Podľa licenčnej rady spoločnosť porušila tiež objektívnosť spravodajstva odvysielaním programu Na telo - Prezidentské voľby a odvysielaním príspevku Prasacia chrípka sa nezastavuje v Televíznych novinách z 28. apríla. Licenčná rada začala voči Markíze aj dve správne konania, prvé pre možné porušenie všestrannosti informácií a názorovej plurality v príspevku Super kšeft v Paľbe z 25. mája tohto roka a druhé pre možné porušenie objektívnosti spravodajstva odvysielaním príspevku Rozpustení extrémisti ožili v Televíznych novinách 1. júla tohto roka. Spoločnosť MAC TV, prevádzkujúca televíziu JOJ, dostala pokutu 3500 eur za porušenie ľudskej dôstojnosti odvysielaním príspevku Docent obťažoval študentky v Novinách z 23. mája tohto roka. Informácie poskytol riaditeľ kancelárie Rady pre vysielanie a retransmisiu Ľuboš Kukliš. © 2009, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.
Ministerstvo dopravy, pôšt a telekomunikácií (MDPT) SR spustilo prvú fázu prechodu z analógového vysielania na digitálne, ktorý je naplánovaný na rok 2012. "Informačná kampaň bola zahájená v tento týždeň," konštatoval na dnešnej tlačovej konferencii minister dopravy Ľubomír Vážny. "Súčasné frekvenčné spektrum analógového vysielania je už prakticky vyčerpané, takéto digitálne vysielanie nám umožní ušetriť toto spektrum," zdôvodnil digitalizáciu vysielania Vážny. Tá by tak mala priniesť nielen kvalitnejší obraz a zvuk, ale aj možnosť väčšej programovej ponuky. Vážny taktiež upozornil, že prechod na takéto vysielanie je aj záväzok Slovenska voči Európskej únii (EÚ). "Všetky štáty únie majú prejsť na digitálne vysielanie do konca roka 2012," uviedol Vážny. Digitalizácia by sa mala podľa šéfa rezortu dopravy dotknúť približne 650.000 domácností. "Momentom, keď sa vypnú analógové vysielače, musia si zabezpečiť nový integrovaný televízny prijímač so zabudovaným dekodérom, respektíve dokúpiť dekodér osobitne," vysvetlil Vážny. Sociálne slabšie skupiny obyvateľstva budú môcť od MDPT získať na zabezpečenie tohto prechodu poukážku na 20 eur (602,52 Sk). Ich príjem by mal byť nižší ako 185,89 eura (5600 Sk). Podľa prvých odhadov by malo tento príspevok získať 150.000 domácností. Priemerná cena dekodéra predstavuje podľa Vážneho približne 26,56 eura (800 Sk). Občanov, ktorí prijímajú signál cez satelit alebo káblových operátorov, sa prechod na digitálne vysielanie nedotkne. Podľa Vážneho je to tiež asi 650.000 domácností. Proces digitalizácie riadi rezort dopravy. Informačnú kampaň zabezpečí reklamná agentúra B.M.A., s.r.o. "Firmu sme vybrali podľa zákona o verejnom obstarávaní," zdôraznil Vážny. Rezort dopravy zaplatí za 36-mesačnú kampaň reklamnej agentúre maximálnu sumu 1,66 milióna eur (50 miliónov Sk). Prechod na digitálne vysielanie bude mať podľa rezortu dopravy tri fázy. Prvá časť - informačná kampaň sa začala v priebehu tohto týždňa. Druhá fáza, motivačná kampaň pred spustením, je naplánovaná na roky 2010 až 2012. Tretia časť predstavuje aktivačnú kampaň pred úplným vypnutím analógového vysielania, ktorá by mala byť spustená v roku 2012. Digitálne vysielanie je známe aj pod skratkou DVB-T (Digital Video Broadcasting - Terrestrial).
Súčasná podoba čítaného dopravného servisu o aktuálnej dopravnej situácii na cestách, dostane komplexnejšiu podobu už od 10. septembra 2009. Spravodajská televízia poskytne divákom zábery na všetky kľúčové, najfrekventovanejšie bratislavské križovatky v časoch dopravných špičiek. Situáciu bude TA3 monitorovať ráno v čase od 7:00 do 9:00 a v popoludňajších hodinách od 16:00 do 18:00. Zábery naživo TA3 odvysiela prostredníctvom 26 kamier, ktoré budú pre vysielanie spravodajskej televízii k dispozícii nepretržite. V prípade mimoriadnej situácie preto TA3 okamžite zaradí do vysielania aktuálne zábery z bratislavských ulíc. Dopravný servis s aktuálnymi informáciami a zábermi diváci TA3 nájdu aj na webovej stránke televízie. „V rámci jednotlivých spravodajských blokov divákom naživo priblížime dopravnú situáciu na frekventovaných bratislavských križovatkách, napríklad na moste Apollo či na Dolnozemskej ceste a mnohých ďalších miestach, aby sa ľudia vedeli zariadiť na cestu do práce a celkovo po Bratislave. Cieľom inovácie je zvýšiť informovanosť divákov a ponúknuť im čo najviac informácií, ktoré potrebujú na cestách ráno a popoludní,“ vyjadril sa riaditeľ a šéfredaktor spravodajstva a publicistiky Richard Dírer. Nový dopravný servis televízia TA3 pripravuje v spolupráci s Magistrátom mesta Bratislava a Policajným zborom SR.
So žalobou premiéra Roberta Fica na denník SME, ktorý nedávno uverejnil karikatúru predsedu vlády, nesúhlasia predstavitelia Slovenského syndikátu novinárov. Predstavenstvo tejto profesijnej organizácie na dnešnom zasadnutí konštatovalo, že ak premiér Fico žaluje denník Sme za uverejnenie svojej karikatúry, zasahuje do ústavou garantovanej slobody občanov SR šíriť, vyhľadávať a prijímať informácie. "Karikuje tým postavenie ústavného činiteľa. Je smutné a znepokojujúce, že ho k tomu nevedie zmysel pre humor či sebairóniu, ale nepochopenie práva slobodne vyjadriť svoj názor," uviedla v stanovisku syndikátu jeho predsedníčka Zuzana Krútka. Fico chce od denníka Sme 33 tisíc eur za to, že 9. júla zverejnil karikatúru Martina Šútovca, tvoriaceho pod menom Shooty, na ktorej je premiér u lekára. "Premiér Robert Fico sedí na stoličke u lekára. Nemá krčnú chrbticu, čo ukazuje aj röntgenová snímka, ktorú drží lekár. Ten konštatuje: Nemýlil som sa. Tá vaša bolesť krčnej chrbtice je čisto fantómová,“ opisuje kresbu Sme na webovom portáli sme.sk. Šútovec v tom čase reagoval na informáciu úradu vlády, že premiér ruší pre "akútne bolesti krčnej chrbtice“ svoj program, uvádza Sme na internete. "Fico a jeho tlačový úrad na otázky o zdravotných problémoch v lete nedávali konkrétne odpovede," vysvetľuje karikaturistovu inšpiráciu sme.sk.
V rámci Dní európskeho kultúrneho dedičstva, ktoré sa začali v piatok 4. septembra 2009 na hrade Červený kameň, sa odovzdávali prestížne výročné ceny revue Pamiatky a múzeá. Medzi ocenenými boli aj Slovenská televízia.V kategórii Film-video-audio-multimediálne dielo cenu získala Slovenská televízia - Henrieta Moravčíková a Ladislav Kaboš za pôvodný dokumentárny film STV Moderná architektúra na Slovensku (SR 2008).Ako uviedli tvorcovia filmu, "je to asi prvýkrát v dlhých dejinách, kedy bol nakrútený na Slovensku naozaj celovečerný dokumentárny film o architektúre". Autor a režisér Ladislav Kaboš pre Správy STV doplnil: "Môj nápad bol nakrúcať filmy o ľuďoch, o architektoch, ktorí emigrovali. Keď som tento svoj námet dával dramaturgii STV, tak mi povedali, aby som popremýšľal najprv o modernej architektúre 20. storočia, o ktorej zatiaľ neexistuje film." Nápad L. Kaboš realizoval a aktuálne ocenenie filmu Moderná architektúra na Slovensku nie je prvé; len o dva dni skôr získal prestížnu národnú filmovú Cenu Igric 2009 v skupine dokumentárnej tvorby. Film, ktorého odbornou garantkou bola vedecká pracovníčka Ústavu stavebníctva a architektúry SAV Henrieta Moravčíková, približuje 16 najvýznamnejších diel od vzniku ČSR až po súčasnosť, pričom reflektuje aj významné historické momenty zrodu moderného Slovenska. Jeho súčasťou sú dobové zábery objektov v historických súvislostiach. Dokument je unikátny nielen trikovými časozbernými zábermi Štefana Komorného, ktoré objavujú krásu architektonických diel technicky a výtvarne doposiaľ nerealizovaným spôsobom, ale i tým, že ide o prvý dokumentárny film na Slovensku, ktorý je kompletne nakrútený a dokončený technológiou HDTV, ktorá predstavuje momentálne vo svete najvyššiu kvalitu obrazu, poskytuje vysoké rozlíšenie a ostrosť.
Afganského novinára, ktorého odsúdili na smrť za rúhanie a následne mu zmiernili trest na 20 rokov väzenia, prepustili a žije v exile v nezverejnenej krajine. Informovala o tom dnes organizácia Reportéri bez hraníc (RSF). Parvíza Kámbachša (24), ktorý písal pre miestny denník, odsúdil na smrť súd v severoafganskom meste Mazáre Šaríf v januári 2008. Zatkli a uväznili ho za stiahnutie a šírenie iránskeho článku z internetu, podľa ktorého prorok Mohamed prehliadal práva žien. Na základe islamského práva, zakotveného v afganskej ústave, je rúhačstvo trestateľné smrťou. Reportéri bez hraníc vo vyhlásení na svojej internetovej stránke privítali prepustenie novinára. "Je dôležité, aby mu teraz umožnili znovu si vybudovať život po takmer dvoch rokoch vo väzbe. Pre obavy z pomsty ho prijala iná krajina," uviedli RSF. Podľa oznámenia prepustenie Kámbachša organizácii dnes potvrdil jeho právnik, pričom afganský prezident Hamíd Karzaj podpísal milosť pred niekoľkými týždňami. RSF tento rok varovali, že sloboda tlače v Afganistane sa môže zhoršiť a že ohrozenie afganských novinárov - najmä útokmi alebo únosmi zo strany Talibanu a zločineckých skupín - v uplynulých rokoch narástlo. Vlani zabili dvoch afganských žurnalistov a ďalších asi 50 ich bolo terčom vyhrážok alebo útokov. Zatknutie a odsúdenie Kámbachša, tiež univerzitného študenta, kritizovali mnohé západné krajiny, afganské médiá a skupiny pre ľudské práva. "Prípad Parvíza Kámbachša ostane justičným omylom poznačeným náboženskou netoleranciou, zlým zaobchádzaním zo strany polície a nespôsobilosťou niektorých sudcov," uviedol generálny tajomník RSF Jean-Francois Julliard.
Fínsky fotograf Markus Pentikäinen, ktorého v roku 2007 uznali vinným z neuposlúchnutia policajného zákazu, sa chce obrátiť na Európsky súd pre ľudské práva (ESĽP). Informoval o tom v pondelok týždenník Suomen Kuvalehti, pre ktorý Pentikäinen pracuje. Ako pre Medzinárodný tlačový inštitút (IPI) uviedol jeho šéfredaktor Tapani Ruokanen, novinár sa tak rozhodol po tom, ako začiatkom septembra fínsky Najvyšší súd rozhodol o tom, že proti rozsudku sa nie je možné odvolať. Podľa Ruokanena však súd neobjasnil skutočnosti, na základe ktorých má polícia právo zakázať novinárovi vykonávať jeho prácu. Ako dodal, je neúnosné, aby štátne orgány disponovali právom brániť nezávislému zaznamenávaniu spoločensky závažných udalostí a porušovať tak slobodu prejavu. Pentikäinen v septembri roku 2006 ignoroval policajné výzvy na opustenie miesta konania demonštrácie voči Ázijsko-európskemu stretnutiu (ASEM) v Helsinkách. Fotografa následne aj napriek preukázaniu totožnosti a novinárskeho preukazu zatkli a zadržiavali 18 hodín. V roku 2007 ho fínsky okresný súd uznal vinným z neuposlúchnutia policajného príkazu a aj napriek tomu, že mu neudelili žiadny trest, záznamu v registri trestov sa nevyhol. Novinár sa však odvolal, keďže považuje kategorizovanie výkonu svojho povolania ako zločin za porušenie fínskej ústavy, práva na slobodu prejavu a taktiež Európskeho dohovoru o ľudských právach.
Sudánsku novinárku, ktorú začiatkom júla zatkla polícia v jednej z chartúmskych reštaurácií za nevhodné obliekanie, za trest nezbičujú, ale bude musieť zaplatiť pokutu. Rozhodol o tom v pondelok súd v Chartúme. Lubná Ahmad al-Husajnovej z denníka al-Saháfa, ktorá sa previnila tým, že mala na sebe oblečené nohavice, hrozilo 40 rán bičom a väzenie. Novinárka krátko po rozhodnutí súdu vyhlásila, že pokutu nezaplatí a radšej pôjde do väzenia. Jej obhajcovia však médiám povedali, že sa ju ešte budú snažiť presvedčiť. V prípade, že novinárka pokutu nezaplatí, pôjde na mesiac za mreže. Al-Husajnovú, ktorá spolupracuje s mediálnym oddelením Misie OSN v Sudáne, zatkli 3. júla v Chartúme spolu s ďalšími 12 ženami, ktoré boli rovnako ako ona "nevhodne oblečené" - mali nohavice. Al-Husajnová pritom vždy nosí na hlave predpísaný hidžáb. Novinárka tvrdí, že niektoré zo zatknutých žien boli "južanky", teda obyvateľky sudánskeho animistického a kresťanského juhu, kde neplatí islamské právo ako na moslimskom severe. © 2009, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.

References: súd 
 súd 
 súd 
 súd 
 súd 
 súd